section_heading: Povijesne datosti Jošijinog kraljevanja
paragraph_text: Jošija je naslijedio svog oca Amona (642. – 649.) kojeg su neprijatelji ubili u zavjeri. No, kako je «narod zemlje» bio odan davidovskoj lozi, ustao je protiv zavjerenika i postavio na prijestolje njegova sina. Jošiji je tada bilo osam godina, a u Jeruzalemu je kraljevao 31 godinu. Majka mu se zvala Jedida i njezina uloga kao kraljice-majke bila je značajna. U njegovo vrijeme Asirija naglo slabi i to će omogućiti mladom kralju da provede reformu i obnovi državu. Iako Biblija ništa ne govori o unutarnjoj svjetovnoj politici ovog kralja, ipak se može zaključiti da je, paralelno s religijskom reformom, sigurno moralo doći do državnog preporoda. Isto tako sigurno je da se u njegovo doba Judejsko kraljevstvo i teritorijalno širilo, premda su nam točne granice još uvijek nepoznate. No, sama vojska bila je neorganizirana i to nam pokazuje bitka kod Megida 609. pr. Kr. u kojoj je pao sam Jošija. Naime, Egipat je bio vladajuća velesila ovog područja, te je nastojao održati ravnotežu sila u Mezopotamiji, i zato je faraon Neko pošao u pomoć Asircima. Ova vojna imat će za posljedicu ne samo Jošijinu smrt nego i propast reforme, a kasnije i pad Judejskog kraljevstva.